DAOL ผนึก “อินเตอร์โอเปร่า” พัฒนาเทคโนฯ รองรับการเติบโต “สินทรัพย์ดิจิทัล” ในไทย
กลุ่มธุรกิจการเงิน ดาโอ (ประเทศไทย) และอินเตอร์โอเปร่า ลงนามความร่วมมือพันธมิตรทางธุรกิจ พัฒนาเทคโนโลยีรองรับการเติบโตของสินทรัพย์ดิจิทัลในประเทศไทย
กลุ่มธุรกิจการเงิน ดาโอ (ประเทศไทย) และอินเตอร์โอเปร่า ลงนามความร่วมมือพันธมิตรทางธุรกิจ พัฒนาเทคโนโลยีรองรับการเติบโตของสินทรัพย์ดิจิทัลในประเทศไทย
30 ม.ค. 2566

บริษัท ดาโอ ดิจิตัล พาร์ทเนอร์ จำกัด ในเครือของกลุ่มธุรกิจการเงิน ดาโอ (ประเทศไทย) ได้ลงนามบันทึกข้อตกลงความร่วมมือกับ บริษัท อินเตอร์โอเปร่า (InterOpera Pte. Ltd.) ประเทศสิงคโปร์ เพื่อพัฒนาบริการทางการเงินรองรับการเติบโตของธุรกิจสินทรัพย์ดิจิทัล โดยในความร่วมมือนี้ ดาโอ ดิจิตัล พาร์ทเนอร์ จะมีบทบาทเป็นผู้ออกแบบผลิตภัณฑ์และบริการที่เกี่ยวข้องกับเทคโนโลยีบล็อกเชนและสัญญาอัจฉริยะ (smart contract) ส่วนอินเตอร์โอเปร่า จะให้การสนับสนุนโครงสร้างพื้นฐานของเทคโนโลยีบล็อกเชน และคำปรึกษาเกี่ยวกับการแปลงสินทรัพย์เป็นโทเคน (tokenization) ซึ่งจะเอื้อให้ภาคเอกชนสามารถนำโครงการมาระดมทุนด้วยการออกโทเคนเพื่อการลงทุน (investment token) หรือนำสิทธิพิเศษมาส่งมอบให้กับลูกค้าในรูปของโทเคนเพื่อการใช้ประโยชน์ (utility token) อันจะนำไปสู่การเติบโตของภาคธุรกิจในประเทศไทย
นายอิศรา พุฒตาลศรี ตัวแทนจากกลุ่มธุรกิจการเงิน ดาโอ (ประเทศไทย) ระบุว่า ดาโอ ดิจิตัล พาร์ทเนอร์ มีบทบาทเป็นองค์กรหลักภายใต้กลุ่มธุรกิจการเงิน ดาโอ (ประเทศไทย) ในการขับเคลื่อนธุรกิจการให้บริการเกี่ยวกับสินทรัพย์ดิจิทัล เพื่อตอบสนองความสนใจของกลุ่มผู้ลงทุนไทยความร่วมมือกับอินเตอร์โอเปร่า จะสนับสนุนให้เราสามารถพัฒนาบริการออกสู่ตลาดได้อย่างรวดเร็ว ด้วยมาตรฐานเทคโนโลยีที่ได้มาตรฐาน
นายวิล ลี ผู้ก่อตั้งและประธานกรรมการบริหารบริษัท อินเตอร์โอเปร่า ระบุว่า ความร่วมมือเชิงยุทธศาสตร์กับกลุ่มธุรกิจการเงิน ดาโอ (ประเทศไทย) ผ่าน ดาโอ ดิจิตัล พาร์ทเนอร์ จำกัด ถือเป็นก้าวสำคัญ ด้วยเชื่อว่าตลาดเงินสามารถเปิดกว้างให้ผู้ลงทุนเข้าถึงได้ง่ายขึ้น และสอดคล้องกับวิสัยทัศน์ที่ต้องการเห็นการเชื่อมโยงตลาดทุนในภูมิภาคเอเชียและภูมิภาคอื่น
สำหรับประเทศไทยถือเป็นหนึ่งในตลาดสินทรัพย์ดิจิทัลที่แข็งแกร่งของภูมิภาคเอเชียตะวันออกเฉียงใต้ เนื่องจากมีโครงสร้างการกำกับดูแลผู้ประกอบธุรกิจที่ชัดเจน นับตั้งแต่การออกพระราชกำหนดการประกอบธุรกิจสินทรัพย์ดิจิทัล พ.ศ. 2561 เป็นต้นมา ทำให้เกิดการพัฒนาผลิตภัณฑ์และบริการด้านสินทรัพย์ดิจิทัลอย่างแพร่หลาย
ทั้งนี้นักลงทุนหรือท่านใดสนใจให้กลุ่มธุรกิจการเงิน ดาโอ (ประเทศไทย) เป็นเพื่อนคู่คิดทางการเงินของคุณและดูแลคุณ ติดต่อได้ที่ DAOL Contact Center 0-2351-1800 หรือผ่านทางเว็บไซต์ www.daol.co.th หรืออีเมล [email protected]